EELNÕU

28.04.2025

KORRALDUS

**600 MW elektrilise võimsusega tuumaelektrijaama ja selle toimimiseks vajaliku taristu riigi eriplaneeringu ja keskkonnamõju strateegilise hindamise algatamine**

Planeerimisseaduse § 28 lõike 1 alusel:

1. Algatada 600 MW elektrilise võimsusega tuumaelektrijaama ja selle toimimiseks vajaliku taristu riigi eriplaneering ja keskkonnamõju strateegiline hindamine.
2. Riigi eriplaneeringu eesmärk on 600 MW elektrilise võimsusega tuumaelektrijaama ja selle toimimiseks vajaliku taristu kavandamine ning ühendamine olemasoleva võrguga. Tuumaelektrijaama rajamine aitab Eestis tagada vähese süsinikuheitega elektrienergia baaskoormuse varustuskindluse. Riigi eriplaneeringuga planeeritakse eelduslikult järgmised ehitised: (kood 12512) energeetikatööstuse hoone, (kood 12749) muu erihoone, (kood 22142) 110 kV ja kõrgema pingega õhuliin, (kood 22145) 110 kV ja kõrgema pingega trafoalajaam, (kood 22149) muu elektrienergia ülekandeliiniga seotud rajatis ning muud tuumaelektrijaama toimimiseks vajalikud rajatised.
3. Riigi eriplaneeringu planeeringuala hõlmab maa-alasid Lääne-Viru maakonnas Viru-Nigula vallas, Haljala vallas, Rakvere vallas, Rakvere linnas ja Vinni vallas ning Ida-Viru maakonnas Lüganuse vallas, Toila vallas ja Kohtla-Järve linnas ning mereala Kunda lahest Narva laheni. Planeeringuala suurus on ligikaudu 1285 km2. Planeeringuala asukoht ja piir on esitatud korralduse lisas.
4. Riigi eriplaneeringu koostamist ja keskkonnamõju strateegilist hindamist korraldab Majandus- ja Kommunikatsiooniministeerium.
5. Majandus- ja Kommunikatsiooniministeeriumil teavitada avalikkust 600 MW elektrilise võimsusega tuumaelektrijaama ja selle toimimiseks vajaliku taristu riigi eriplaneeringu ja keskkonnamõju strateegilise hindamise algatamisest vastavalt planeerimisseaduse § 28 lõigetes 6 ja 7 sätestatule. Riigikantseleil avaldada teade otsuse kohta Vabariigi Valitsuse veebilehel.
6. 600 MW elektrilise võimsusega tuumaelektrijaama ja selle toimimiseks vajaliku taristu riigi eriplaneeringu ja keskkonnamõju strateegilise hindamise algatamise otsusega saab tutvuda Majandus- ja Kommunikatsiooniministeeriumi veebilehel.

Kristen Michal

Peaminister

Keit Kasemets

Riigisekretär

Lisa Planeeringuala asukoht ja piir